TEST: Google Home Speaker

Smarthøjttalere har i mange år lovet mere, end de har kunnet holde. Ideen om at kunne tale naturligt til sit hjem har været god, men virkeligheden har ofte været, at man skulle lære en lang række præcise kommandoer udenad. Glemte man et enkelt ord, eller sagde man noget på en lidt anden måde end forventet, endte man med et forkert svar – eller intet svar overhovedet. Derfor har mange også vænnet sig til at tale unaturligt til deres højttaler. Google Home Speaker ændrer faktisk den oplevelse. Ikke fordi den spiller markant bedre end konkurrenterne, men fordi Gemini gør en verden til forskel. Efter at have haft højttaleren stående som en fast del af hjemmet er det tydeligt, at Google endelig har fundet den retning, smarthøjttalere burde have haft fra begyndelsen.

Designet følger samme filosofi. Google Home Speaker er diskret og falder naturligt ind i de fleste hjem uden at gøre meget væsen af sig. Den stofbeklædte overflade giver et mere møbellignende udtryk end mange af konkurrenterne, og det er grundlæggende en løsning, jeg godt kan lide. Til gengæld kan man godt blive en smule i tvivl om, hvor man egentlig kan trykke, når hele toppen er pakket ind i stoffet, og jeg er også lidt spændt på, hvordan materialet ser ud efter et halvt eller helt års daglig brug. Fedtfingre og almindeligt slid har sjældent været stofbeklædningers bedste ven.

Oppefra kan den nye Google Home Speaker faktisk ligne den “gamle” Google Home Mini højttaler

Den er dog en del højere og har en lysende stribe under bunden der viser aktivitet

Endelig kan man tale som et menneske

Den største forskel ligger ikke i designet eller lyden. Den ligger i måden, man bruger højttaleren på. Med Gemini føles det for første gang naturligt at tale til en smart assistent. Hvor Google Assistant tidligere krævede meget præcise formuleringer, kan man nu formulere sig, som man ville gøre overfor et andet menneske. Beder jeg højttaleren om at tænde for P3, gør den det uden problemer. Tidligere skulle jeg ofte bede om “DR P3 Radio”, hvis jeg ville være sikker på, at den forstod mig. Det lyder måske som en lille forskel, men i praksis betyder det, at man stopper med at tænke over kommandoerne og bare bruger produktet.

Det gælder også i mange andre situationer. Man kan rette sig selv undervejs, stille opfølgende spørgsmål eller formulere sig lidt anderledes, uden at hele samtalen bryder sammen. Gemini forstår kontekst på en måde, som vi hidtil kun har oplevet i AI-chatbots på telefoner og computere, og den intelligens passer overraskende godt ind i en højttaler. Resultatet er, at man begynder at bruge stemmestyring langt oftere, fordi det ikke længere føles som en øvelse i at gætte de rigtige kommandoer. Det er efter min mening den største forskel ved Google Home Speaker. Google har ikke bare bygget en ny højttaler – de har løst det største problem, smarthøjttalere har haft siden de første modeller kom på markedet.

Forskellen bliver endnu tydeligere, når man sammenligner med Apples Siri. Jeg bruger selv Apple Home som mit primære smart home-system, og det fungerer generelt glimrende. Men Siri har stadig en tendens til at misforstå selv forholdsvis simple kommandoer. Jeg har flere gange oplevet at bede om at få slukket lyset, hvorefter Siri i stedet har låst hoveddøren eller kørt gardinerne ned på kontoret. Den slags fejl er både frustrerende og svære at acceptere i 2026. Google Home Speaker leverer ganske enkelt en langt mere intelligent oplevelse, og lige nu føles Gemini som den klart bedste stemmeassistent til hjemmet.

Google Home er centrum – men ikke nødvendigvis det eneste system

Google Home Speaker er naturligvis udviklet til Googles eget økosystem, og det er også her, den fungerer bedst. Har man allerede bygget sit smarte hjem op omkring Google Home, falder højttaleren direkte ind i resten af systemet, og Gemini løfter hele oplevelsen markant. Stemmestyringen bliver mere præcis, mere fleksibel og langt mere naturlig end tidligere, fordi man ikke længere er afhængig af faste kommandoer.

Det betyder dog ikke, at højttaleren kun giver mening i et rent Google-hjem. Mange avancerede brugere kombinerer i dag Google Home med platforme som Home Assistant, hvor Google-højttaleren fungerer som den intelligente stemmegrænseflade, mens automatiseringerne håndteres af Home Assistant. Den mulighed gør højttaleren interessant, også for dem der har bygget et mere avanceret smart home med produkter fra mange forskellige producenter.

I mit eget hjem lever Google Home side om side med Apple Home, ganske enkelt fordi jeg tester produkter på tværs af platforme. Det har ikke givet anledning til problemer, og faktisk er Google Home blevet den platform, jeg oftest taler med. Ikke fordi den nødvendigvis styrer flere enheder end Apple Home, men fordi Gemini ganske enkelt er langt bedre til at forstå, hvad jeg mener.

Opsætningen er samtidig ukompliceret, og mikrofonerne fortjener ros. Selv når jeg står i køkkenet med emhætten tændt og rumsterer med gryder og pander, opfanger højttaleren mine kommandoer uden problemer. Det er også rart at se, at Google ikke har glemt de mere traditionelle højttalerfunktioner. Har man to Google Home Speaker-enheder, kan de sættes op som et stereopar, og de kan desuden indgå som højttalere til en Google TV Streamer. Det er ikke funktioner, der alene retfærdiggør købet, men de gør højttaleren mere fleksibel og giver lidt ekstra værdi for dem, der allerede er investeret i Googles økosystem.

Lyden er god – men ikke klassens bedste

Hvis man alene vurderer Google Home Speaker som højttaler, er billedet mere nuanceret. Den spiller absolut godt, og lydkvaliteten er et klart skridt op fra de små Google-højttalere, vi har kendt tidligere. Stemmer står tydeligt frem, musik har en fornuftig fylde, og bassen er ganske overbevisende, når man tager størrelsen i betragtning. Den er aldrig voldsom eller dominerende, men den giver musikken nok fundament til, at højttaleren fungerer fint i både køkken, soveværelse og mindre stuer.

Alligevel når den ikke helt op på siden af Apples HomePod mini, når det gælder ren lydkvalitet. Apples lille højttaler leverer en mere fyldig og detaljeret gengivelse, mens den store HomePod fortsat befinder sig i en helt anden klasse. Køber man primært en smarthøjttaler for at lytte til musik, findes der derfor alternativer med bedre lyd. Men det er også tydeligt, at Google har prioriteret anderledes. Målet har ikke været at bygge markedets mest imponerende højttaler, men den mest intelligente.

Premium bliver hurtigt en nødvendighed

Den største anke ved Google Home Speaker handler faktisk slet ikke om selve højttaleren. Den handler om abonnementsmodellen.

Google markedsfører Gemini som den store nyhed, og det er også Gemini, der gør produktet interessant. Derfor er det svært at komme uden om, at mange af de mest attraktive AI-funktioner kræver et Premium-abonnement. Højttaleren fungerer naturligvis uden, men en stor del af det, der gør den speciel, bliver først for alvor tilgængeligt, når man også betaler månedligt.

Jeg forstår godt tankegangen fra Googles side. Udviklingen af avancerede AI-modeller koster penge, og abonnementer er efterhånden blevet en væsentlig del af forretningsmodellen. Som køber ændrer det dog ikke ved, at oplevelsen bliver mindre attraktiv. Når man allerede har investeret i en ny højttaler, er det svært ikke at sidde tilbage med følelsen af, at man også bliver nødt til at tegne endnu et abonnement for at få det fulde udbytte.

Ét ønske står tilbage

Der er én ting, jeg savner mere end noget andet, og det er et indbygget batteri. Google Home Speaker har en størrelse, der gør den oplagt at flytte rundt med. Om sommeren ville den være perfekt på terrassen, altanen eller ude i haven, men den er bundet til en stikkontakt. Det virker som en oplagt mulighed, Google har valgt ikke at udnytte.

Det ændrer dog ikke ved det overordnede indtryk. Google Home Speaker er ikke den bedst lydende smarthøjttaler, jeg har haft stående i hjemmet. Den har heller ikke den dybeste bas eller den mest imponerende musikgengivelse. Til gengæld er den den første smarthøjttaler, hvor jeg for alvor føler, at jeg kan tale naturligt med den. Gemini gør ganske enkelt oplevelsen mere intelligent, mere fleksibel og langt mindre frustrerende, end vi har været vant til.

I sidste ende er det også derfor, Google Home Speaker føles som det største fremskridt på området i mange år. Ikke fordi hardwaren revolutionerer markedet, men fordi softwaren endelig gør op med alle de begrænsninger, vi efterhånden havde vænnet os til. For første gang føles en smarthøjttaler som noget, man taler med – og ikke bare til. Det er en langt vigtigere forbedring end endnu lidt mere bas eller et par ekstra watt.

Læs mere om google Speaker hos Google her.

TEST: Google Home Speaker